L-iktar deċiżjoni importanti li ħa l-Prim Ministru wara iktar minn xaharejn li faqqa l-iskandlu tal-kumpaniji sigrieti fil-Panama hija li żamm taħt il-kontroll esklussiv tiegħu, ta' Keith Schembri u Konrad Mizzi s-settur tal-enerġija. Il-Prim Ministru ddeċieda wkoll li hu, Schembri u Mizzi jkollhom kontroll assolut anke fuq il-proġetti multi-miljunarji kollha tal-Gvern. Din hija l-istess deċiżjoni li Joseph Muscat kien ħa wara l-iskandli tal-Cafe' Premier u ta' Strada Zekka (ta' Gaffarena). Niftakru kif wara xhur ikaxkar saqajh, anke wara dawk l-iskandli, il-Prim Ministru ddeċieda li d-Dipartiment tal-Artijiet jibqa' fid-dekasteru tiegħu. Il-Prim Ministru Joseph Muscat flimkien maż-żewġ idejn (jew tlieta) li għandu f'Kastilja huma l-fattur komuni tal-ikbar skandli li kellna f'dawn it-tliet snin. Għad jiġi żmien mhux wisq fil-bogħod li fih nintebħu li dawn id-deċiżjonijiet huma omm l-iskandli kollha.
L-iktar deċiżjonijiet importanti li ħa l-Prim Ministru Joseph Muscat